Kantádu ma dimokrasiâ, Ma stába sukundidu, Ma tudu dja sai na kláru I nós tudu dja bira sabidu. Kada um ku si maniâ Fla rodóndu bira kuadrádu, Kada um ku si tioriâ Poi razom pendi di si ládu. Ti Manel bira Mambiâ, Ti Lobu bira Xibinhu, Ti flánu ta faze majiâ Ta poi grógu ta bira vinhu. Mintira pom di kada dia, Verdádi ka s’ta kontádu, Nós tudu bira só finjidu Ku kombérsu di dimagojiâ. Vida bira simplismenti, Konsedju bira ka ta obidu : Tudu é agu na balai frádu É rialidádi di oxindiâ. Maioriâ sta tudu kontenti Ku avontádi na dimokrasiâ Fládu fla ka tem simenti, Dipós di sábi móre é ka náda. Inglés bem toma si tchom, Sam-Fransisku bira más sábi, M-kré odja róstu-nhu Djom Ta ri ku si kumpadri. Dja skesedu di Pepé Lópi Bá rabuskádu Nhu Diogu Gómi, Rasusitádu Nhu Kraveru Lópi, Ka ta konxedu Inásia Gómi. Ali bem témpu ditádu-Nhu Náxu Ta bira sima juís di mininu Gentis djunta grita abáxu É kabésa ki dja perde tinu.
kea_Latn